b'\n_START_ARTICLE_\nFa\xc5\xa1izem\n_START_SECTION_\nNastanek izraza\n_START_PARAGRAPH_\nPojem \xc2\xbbfa\xc5\xa1izem\xc2\xab, ki je postal splo\xc5\xa1en, je nastal v Italiji, in sicer iz naziva \xc2\xbbFasci Italiani di Combattimento\xc2\xab\xc2\xa0(Italijanski borbeni snopi). Italijanski skrajni nacionalisti, ki so opredelili prvi fa\xc5\xa1isti\xc4\x8dni program, so namre\xc4\x8d vzeli za svoj simbol snope, obdane z liktorskimi sekirami. V latinskem jeziku fascis pomeni sve\xc5\xbeenj, zvitek, snop, butara, iz njega izhaja italijanski izraz fascio (mno\xc5\xbeina fasci) prav tako v pomenu \xc2\xbbsnop, butara\xc2\xab. Latinski izraza fasces je lahko uporabljen v pomenu \xc2\xbbpalice povezane s sekiro\xc2\xab, ki je bila starorimski simbol oblasti. Cilindri\xc4\x8dne butare s sekiro v sredi so bile najprej simbol kraljeve in nato republikanske oblasti. Take butare so nosili liktorji pred najvi\xc5\xa1jimi oblastniki: pretorji, konzuli, diktatorji in pozneje imperatorji. Ponazarjale naj bi enotnost in mo\xc4\x8d. V Italiji sta bila simbol in naziv \xc2\xbbfascio\xc2\xab\xc2\xa0za politi\xc4\x8dne skupine, ki so bile na politi\xc4\x8dni desnici, v rabi \xc5\xbee pred letom 1919. Take skupine so s prevzemom simbola sku\xc5\xa1ale poudariti povezanost Italije z veli\xc4\x8dino in sijajem starega Rima.\n_START_SECTION_\nLjudska raba pojma fa\xc5\xa1izem\n_START_PARAGRAPH_\nKljub jasni opredelitvi pojmov fa\xc5\xa1izem, fa\xc5\xa1ist, nacist se ti izraz pogosto uporabljajo kot \xc5\xbealjivke, brez upo\xc5\xa1tevanja to\xc4\x8dnega pomena in spo\xc5\xa1tovanja do \xc5\xbertev teh gibanj. Pridevnika \xc2\xbbfa\xc5\xa1isti\xc4\x8den\xc2\xab\xc2\xa0ali \xc2\xbbnacisti\xc4\x8den\xc2\xab\xc2\xa0pogosto prilepljajo posameznikom ali skupinam, za katere se zdi, da se obna\xc5\xa1ajo avtoritarno: med elemente sodijo uti\xc5\xa1anje nasprotnikov, sojenje po osebnem obna\xc5\xa1anju in drugi poskusi koncentracije mo\xc4\x8di. _NEWLINE_Pogosto uporabljajo izraz \xc2\xbbfa\xc5\xa1isti\xc4\x8den\xc2\xab\xc2\xa0pripadniki politi\xc4\x8dne levice za opis skupin ali posameznikov na politi\xc4\x8dni desnici ali novi skrajni desnici. Ta raba je od sedemdesetih let 20. stoletja redkej\xc5\xa1a, je pa v letih ob prelomu tretjega tiso\xc4\x8dletja znova pridobila z antiglobalisti\xc4\x8dnim aktivizmom in vzponom desnice v ZDA, EU in drugod..\n_START_SECTION_\nNeo-fa\xc5\xa1izem\n_START_PARAGRAPH_\nZa razliko od obdobja pred drugo svetovno vojno, ko so se \xc5\xa1tevilne skupine odkrito in s ponosom razgla\xc5\xa1ale za fa\xc5\xa1isti\xc4\x8dne, je pridobil izraz po njej skrajno slab\xc5\xa1alen pomen, kar je bilo v prvi vrsti odziv na zlo\xc4\x8dine proti \xc4\x8dlove\xc5\xa1tvu, ki so jih nacisti\xc4\x8dna Nem\xc4\x8dija in fa\xc5\xa1isti\xc4\x8dna Italija ter druge sile osi, v katerih so tudi vladali fa\xc5\xa1isti\xc4\x8dni oziroma klerofa\xc5\xa1isti\xc4\x8dni re\xc5\xbeimi, zagre\xc5\xa1ili med vojno._NEWLINE_Po drugi svetovni vojni se skrajna desnica imenuje neofa\xc5\xa1izem.\n_START_SECTION_\nFa\xc5\xa1izem v tretjem tiso\xc4\x8dletju\n_START_PARAGRAPH_\nZanimanje za idejne tokove fa\xc5\xa1izma nara\xc5\xa1\xc4\x8da po letu 2000, ko se v Evropi ponovno uveljavljajo skrajno-desni\xc4\x8darska politi\xc4\x8dna gibanja in desni\xc4\x8darske strankarske koalicije, ki potrebujejo ta del politi\xc4\x8dnega prizori\xc5\xa1\xc4\x8da. V Evropi se to dogaja zlasti v novih \xc4\x8dlanicah Evropske Unije ter v vzhodnih de\xc5\xbeelah Nem\xc4\x8dije, na Hrva\xc5\xa1kem in drugih dr\xc5\xbeavah vzhodne Evrope; pa tudi v zahodnih dr\xc5\xbeavah, kjer po vojni zaradi razli\xc4\x8dnih razlogov niso opravili denacifikacije oziroma defa\xc5\xa1izacije (Avstrija, Italija) niti s pravi\xc4\x8dnim sojenjem vojnim zlo\xc4\x8dincem.\n_START_SECTION_\nUmberto Eco\n_START_PARAGRAPH_\nIzmuzljivost pojma fa\xc5\xa1izem je Umberto Eco v osebnostno obarvanem eseju ob\xc5\xa1el s formulacijo 14 zna\xc4\x8dilnosti fa\xc5\xa1izma: 1. kult tradicije, 2. zavra\xc4\x8danje modernizma, 3. iracionalizem (aktivizem in protiintelektualizem), 4. nestrinjanje sprejema kot izdajo, 5. strah pred druga\xc4\x8dnim, 6. legitimiranje frustriranosti, 7. obsedenost s teorijo (mednarodne) zarote proti nacionalnim interesom, 8. zavist ob bogastvu in mo\xc4\x8di drugega, 9. \xc5\xbeivljenje je nenehen boj, pacifizem je prepovedan, 10. preziranje \xc5\xa1ibkej\xc5\xa1ega (mno\xc5\xbei\xc4\x8dni elitizem), 11. \xc4\x8da\xc5\xa1\xc4\x8denje herojstva in juna\xc5\xa1ke smrti, 12. ma\xc4\x8dizem in odpor do alternativnih oblik spolnosti, 13. selektivni populizem in  nasprotovanje \xc2\xbbgnili\xc2\xab\xc2\xa0demokrati\xc4\x8dnosti in  parlamentarizmu, 14. novorek. _NEWLINE_Kljub tej zmedi mislim, da je mo\xc5\xbeno sestaviti seznam elementov, zna\xc4\x8dilnih za to, \xc4\x8demur pravimo Ur-fa\xc5\xa1izem (pra-fa\xc5\xa1izem), ali Ve\xc4\x8dni fa\xc5\xa1izem. Ti elementi se ne skladajo v sistem, mnogi med njimi se med seboj izklju\xc4\x8dujejo ali so  zna\xc4\x8dilni za mnoge druge vrste despotizma ali fanatizma. Toda dovolj je vsaj ena od teh zna\xc4\x8dilnosti, da se fa\xc5\xa1izem pri\xc4\x8dne koagulirati okoli nje._NEWLINE_\xe2\x80\x94\xe2\x80\x89Umberto Eco, Ur-Fascism, The New York Review of Books, 1995 original,  prevod_NEWLINE_.'